Drage učenice i učenici,

nakon online nastave od sredine ožujka vraćamo se u školske klupe prema novim uputama i pravilima.

**KAO GIMNAZIJA IMAMO TRI (3) OSNOVNA ZADATKA:**

1. Mi (Škola) imamo **sigurnosni** **zadatak** i osjećamo profesionalnu obvezu da s vama radimo na način kojim ćemo na minimum smanjiti mogućnost da:
	* se zarazite i/ili obolite vi ili mi,
	* postanemo prijenosnici virusa koji mnogim ugroženim skupinama može zakomplicirati ili ugroziti život.
2. **Drugi zadatak** je da budemo Škola koja će vam omogućiti da razvijate intelektualne, emocionalne, moralne, socijalne komponente u cjeline svoje osobe. Drugim riječima, da budete pametni i rastete u raznovrsnom znanju, izražavanju sebe i svojih osjećanja, suradnji s drugima te otkrivanju i činjenju onoga što je dobro za pojedinca i zajednicu.
3. **Treći zadatak** je da svatko od nas, iako pod **obaveznim maskama**, ostane „maska“ (*lat*. *persona*), osoba , individua sa svojim pravima, obvezama i posebnostima.

Prvi, sigurnosni zadatak, uključuje pravila da ćete:

* već prema smjeru gimnazije kojoj pripadate, u školu ulaziti na **tri različita ulaza,**
* se nakon ulaska u školu kretati određenim smjerom (žute strelice) i odmah ulaziti u dodijeljene vam stalne učionice,
* prema posebnom rasporedu zvonjenja imati **određene odmore** **kada ćete kao odjeljenje izlaziti iz vaše učionice** ne miješajući se sa ostalim odjeljenjima (ponekad ćete mijenjati učionicu), ostale odmore ostajete u učionici,
* se tijekom nastavnog dana zadržavati u prostoru škole,
* na WC u pravilu prema potrebi ići za vrijeme sata,
* **obrok (hranu i piće) pripremiti kod kuće i donijeti sa sobom u školu** i za vrijeme „“ odmora konzumirati ili u svojoj učionici ili u dvorištu škole (za vrijeme „vašeg“ odmora)
* slušati upute dežurnog nastavnika i ostalih djelatnika škole.

Detaljna pravila dobit ćete prvi dan nastave na satovima razrednog odjela. Taj prvi dan bit će organiziran samo s tom aktivnošću pa ćete prikupiti dosta korisnih i vrijednih informacija.

**NASTAVA**

Nastava će se od prvog tjedna odvijati u **jednoj, jutarnjoj smjeni** prema **posebnom rasporedu zvonjenja**. Manji dio nastave održavat će se *online,* virtualno, u poslijepodnevnoj smjeni, prije svega iz izbornih i fakultativnih premeta koje inače slušate u grupama (a one uživo za sad ne smiju postojati).

**PRVI DAN NASTAVE**

Tri sata razrednog odjela prema posebnom rasporedu – **raspored zvonjenja, razrednih učionica i nastave** bit će objavljen u **posebnom dokumentu.**

Hvala na razumijevanju. GIM AGM.